Do ir versagen mir so nahe gie
Do ir versagen mir so nahe gie
do dahte ich des ob ich nahen were·
dc ich vergesse ein teil miner swere·
do hůb sich erst dú not an mir·
mich getwanc dú minne harter nach ir·
danne si tet ze súrie in dem lande·
da bi ich rehte an mir selben erkande·
dc ich des niemer enpfliehen kan·
ich ensi ir stete als do ich sin erst began·
do ich mit trúwen dc herze an si wande·

Wil si dc ich von ir scheide· den mv̊t
vnd min herze von ir minnen kere·
so sol si lassen ir schoͤne vnd ir ere·
ob si der beider verzihen wil sich·
da mit mag si von ir scheiden mich·
swar so dc keret so mv̊s ich beliben·
vnd iemer dienen dar vor allen wiben·
were der schonen min dienst so leit·
als si nv lange mir habita hat geseit·
so moͤhte si mich wol von ir triben·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse